Il-President tar-Russja, Vladimir Putin, qal li l-Mexxej tal-Korea ta’ Fuq komunista, Kim Jong-un, jeħtieġ il-garanzji internazzjonali dwar is-sigurtà jekk għandu jtemm il-programm nukleari ta’ pajjiżu. Putin, li kien qed jitkellem wara s-summit bejnu u Kim Jong-un fl-inħawi ta’ Vladivostok, sostna wkoll li garanziji bħal dawn għandhom ikunu offruti bħala parti min qafas politiku xprunat minn impenn multinazzjonali. Filwaqt li l-President Russu qal li Kim Jong-un tkellem bil-miftuħ (waqt is-summit) dwar l- issues kollha fuq l-aġenda, il-Mexxej Korean komunista faħħar is-summit bħala ‘wieħed sinifikanti fejn hu u Vladimir Putin setgħu jitrattaw numru ta’ kwistjonijiet importanti. Id-djalogu fi Vladivostok sar ftit xhur biss wara li ntemmu mingħajr ftehim it-taħditiet ta’ Frar, fil-Vjetnam, bejn Kim Jong-un u l-President Amerikan Donald Trump. Dawn it-taħditiet fallew fl-iskop li jintlaħaq patt għat-tneħħija tal-armamenti nukleari mill-peniżola Koreana meta d-domandi tal-Korea ta’ Fuq għal sanzjonijiet ekonomiċi sħaħ ma kienux aċċettati mill-Amerikan. Meta tkellem wara t-taħditiet, Putin qal li jrid jara denuklearizzazzjoni sħiħ fil-peniżola Koreana. Hu tenna l-ħtieġa ‘għall-implimentazzjoni sħiħa tal-liġi internazzjonali biex is-sitwazzjoni fid-dinja ma tkunx determinata biss minn min hu l-aktar b’saħħtu’. Il-Kremlin f’Moska jemmen li t-taħditiet dwar il-Korea komunista li jinvolvu sitt pajjiżi huma l-uniku mezz effiċjenti li jindirizzaw il-kwistjoni tal-armi nukleari fil-peniżola Koreana. Dawn it-taħditiet, li bdew fl-2003, jinvolvu liż-żewġ Korej, kif ukoll iċ-Ċina, il-Ġappun, ir-Russja u l-Istati Uniti. Iż-żjara ta’ Kim Jong-un fir-Russja , intant, qed titqies mill-osservaturi bħala opportunità għall-Korea ta’ Fuq biex turi li għandha l-alleati influwenti f’din is-sitwazzjoni ta’ staġnar mal-Istati Uniti.